ลือว่อน! ตู้เติมเงิน AJD ส่อเค้าวืด ฉุดหุ้นร่วงกว่า 11%
ลือว่อน! ตู้เติมเงิน AJD ส่อเค้าวืด ฉุดหุ้นร่วงกว่า 11%
27 พ.ย. 2558

ผู้สื่อข่าวรายงานว่า บริษัท คราวน์ เทค แอดวานซ์ จำกัด (มหาชน) หรือ AJD ณ 15.55 น. ราคาหุ้นอยู่ที่ระดับ 1.29 บาท ลบ 0.16 บาท หรือ 11.03% ด้วยมูลค่าซื้อขาย 71.71 ล้านบาท
ขณะเดียวกันมีกระแสข่าวลือตามสื่อสังคมออนไลน์ต่างๆ เกี่ยวกับกรณีการเข้าลงทุนในธุรกิจตู้เติมเงินออนไลน์ว่า บริษัทอาจไม่สามารถดำเนินการไปตามแผนที่วางเอาไว้ได้ โดยมีสาเหตุมาจากปัญหาเรื่องเงินทุนของบริษัทย่อยที่จะใช้ดำเนินธุรกิจดังกล่าว ส่งผลให้นักลงทุนเกิดความกังวลและขายหุ้นออกมาเป็นจำนวนมาก
ก่อนหน้านี้ นายอมร มีมะโน กรรมการผู้จัดการใหญ่ บมจ.คราวน์ เทค แอดวานซ์ (AJD) ระบุเมื่อวันที่ 17 พ.ย. 58 ว่า แนวโน้มผลประกอบการในไตรมาส 4/58 น่าจะเติบโตอย่างต่อเนื่อง โดยคาดว่ายอดขายจะเพิ่มขึ้นในทุกกลุ่มธุรกิจ เนื่องจากเป็นช่วง High season ของธุรกิจ ประกอบกับจะเริ่มรับรู้รายได้จากการขายตู้เติมเงินออนไลน์ “เติมสบาย พระเอกตัวจริง” เข้ามาสนับสนุนผลประกอบการอีกส่วนหนึ่ง ซึ่งบริษัทมั่นใจว่าจะทำยอดขายตู้เติมเงินในปีนี้ได้ตามเป้าหมายที่ 20,000 เครื่อง ซึ่งจะเป็นปัจจัยที่จะช่วยผลักดันรายได้และกำไรของบริษัทในปีนี้เติบโตอย่างแข็งแกร่ง
 